

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ERNESTO JASAIČIO PETICIJOS**

2022 m. balandžio 13 d.

Vilnius

Lietuvos Respublikos Seimo Peticijų komisija 2022 m. balandžio 13 d. posėdyje iš esmės išnagrinėjo Ernesto Jasaičio peticiją ir priėmė sprendimą atmesti šioje peticijoje pateiktą pasiūlymą papildyti Lietuvos Respublikos darbo kodekso 123 straipsnio 1 dalį ir Sausio 13‑ajai – Laisvės gynėjų dienai – suteikti švenčių (nedarbo) dienos statusą.

Vertinant E. Jasaičio peticijoje pateiktą pasiūlymą, pirmiausia pažymėtina, kad Sausio 13‑ajai – Laisvės gynėjų dienai – suteikti švenčių (nedarbo) dienos statusą buvo siekiama 2020 m. birželio 11 d. Seime užregistruotu Lietuvos Respublikos darbo kodekso patvirtinimo, įsigaliojimo ir įgyvendinimo įstatymo Nr. XII-2603 123 straipsnio pakeitimo įstatymo projektu Nr. XIIIP‑4975. Dėl šio projekto Lietuvos Respublikos Vyriausybė išsakė nuomonę, kad pritarus pateiktam siūlymui ir Sausio 13‑ąją – Laisvės gynėjų dieną – paskelbus švenčių diena, poveikis Lietuvos Respublikos ekonomikai ir Lietuvos Respublikos valstybės biudžetui būtų neigiamas, nes:

 1) dėl papildomos švenčių dienos padidėtų darbuotojų, gaunančių mėnesinę algą, darbo valandos įkainis, sumažėtų darbuotojų, kurių darbas apmokamas pagal laikinę ir vienetinę sistemą, darbo užmokestis, viešojo, privataus ir nevyriausybinio sektorių subjektai, vykdantys ūkinę veiklą, netektų dalies pelno, nes sumažėtų įplaukų dėl sumažėjusio darbuotojų darbo našumo;

2) nors dalis viešojo, privataus ir nevyriausybinio sektorių įstaigų dirba ir švenčių dienomis, Lietuvos Respublikos finansų ministerijos skaičiavimu, dėl kiekvienos papildomos švenčių dienos į Lietuvos Respublikos valstybės biudžetą ir savivaldybių biudžetus, Valstybinio socialinio draudimo fondo biudžetą, kitus valstybės pinigų fondus nesurenkama apie 50 mln. eurų. Atsižvelgus į jau prisiimtus įsipareigojimus (didinti išmokas vaikams, mokėti subsidijas darbo užmokesčiui, didinti sveikatos priežiūros įstaigų darbuotojų atlyginimus ir pan.) ir nenustačius kitų netektų pajamų kompensavimo priemonių, būtų sunkiau vykdyti nurodytus valstybės įsipareigojimus;

3) Lietuvos Respublika šiuo metu yra viena iš daugiausia švenčių dienų – 16 – turinčių Europos Sąjungos valstybių narių. Pritarus pateiktam siūlymui – nustačius dar vieną švenčių dieną ir nepakeitus kurios nors kitos nedarbo dienos statuso į darbo dieną, iš viso Lietuvos Respublikoje būtų 17 tokių nedarbo dienų. Tai viršytų Europos Sąjungos valstybių narių švenčių dienų vidurkį – 12 švenčių dienų.

Pažymėtina, kad Lietuvos Respublikos trišalės tarybos 2020 m. liepos 21 d. posėdyje pritarta siūlymui Sausio 13‑ajai – Laisvės gynėjų dienai – suteikti švenčių (nedarbo) dienos statusą, siūlant atsisakyti lapkričio 2-osios dienos kaip nedarbo dienos.

Taip pat pažymėtina, kad Seimas, įvertinęs ilgametes susiformavusias tradicijas (visos tą dieną dirbančios institucijos, ugdymo įstaigos gyvą atmintį puoselėja tą dieną uždegdamos languose prisiminimo žvakeles; vyksta įvairūs renginiai, minėjimai, tų dienų skaudūs įvykiai prisimenami mokyklose, universitetuose), 2021 m. birželio 22 d. posėdyje atmetė Darbo kodekso patvirtinimo, įsigaliojimo ir įgyvendinimo įstatymo Nr. XII-2603 123 straipsnio pakeitimo įstatymo projektą Nr. XIIIP‑4975 (balsavimo rezultatai: už – 94, prieš – 1, susilaikė 7; užsiregistravo 103 Seimo nariai).

Seimo Peticijų komisija taip pat mano, kad netikslinga keisti Sausio 13-osios – Laisvės gynėjų dienos – minėjimo tradicijų ir šiai dienai suteikti švenčių (nedarbo) dienos statusą.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl Ernesto Jasaičio peticijoje pateikto pasiūlymo atmetimo teikiama Seimui, taip pat siūloma įtraukti į Seimo pavasario sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados Dėl Ernesto Jasaičio peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt